L'Ajuntament de Bétera inicia una campanya per a fraccionar els impostos còmodament des de casa
06 de octubre de 2020

Tal com ha afirmat el regidor d'Hisenda, Manuel Pérez, “únicament es necessita un telèfon mòbil” per a gaudir d'aquest servei que s'ha posat en marxa des de l'àrea de Gestió Tributària amb motiu de la campanya de fraccionament d'impostos que any rere any s'ofereix a la ciutadania.

Enguany, com a novetat i donades les circumstàncies sanitàries que travessem, l'Ajuntament de Bétera ha volgut facilitar més el tràmit de fraccionament de tributs i ha establit, a més d'un telèfon i un mail, un codi QR a través del qual els veïns i veïnes de Bétera còmodament des de les seues cases poden sol·licitar el fraccionament dels seus impostos sense necessitat d'acudir presencialment a l'oficina. “D'aquesta manera, no és necessari desplaçar-se fins a l'edifici de Gestió Tributària, únicament amb un dispositiu mòbil pots accedir al codi QR i emplenar el formulari per a fraccionar els teus impostos”, ha explicat el regidor d'Hisenda.

Amb aquesta iniciativa l'Ajuntament pretén evitar cues i aglomeracions en l'edifici del carrer Colón que alberga l'àrea de Gestió Tributària així com també desplaçaments innecessaris. Tot això amb l'objectiu de facilitar el tràmit als veïns i veïnes i millorar els canals de comunicació entre usuaris i empleats municipals.

A més del codi QR s'ha habilitat un número de telèfon en el qual es tramita la gestió igual que un correu electrònic en el qual indicant nom, cognoms i telèfon de contacte des del departament s'encarreguen de contactar amb els veïns i veïnes per a realitzar el tràmit.

A fi de visibilitzar la campanya s'ha instal·lat un cartell informatiu en la façana de l'edifici de Gestió Tributària i s'han col·locat cartells per tots els edificis municipals i zones concorregudes del municipi.

Al seu torn, hui, dia de mercat de venda no sedentària, el regidor d'Hisenda, Manuel Pérez, acompanyat per l'Alcaldessa de Bétera, Elia Verdevío, han informat i repartit informació sobre aquesta iniciativa amb l'objectiu de donar-la a conéixer i així facilitar aquest tràmit a la ciutadania.

“La situació fa que ens reinventem, que ens adaptem el més ràpid possible a les noves circumstàncies per a facilitar al màxim el dia a dia dels nostres ciutadans. El nostre objectiu són ells i el seu benestar. Per això, amb un sol clic els nostres veïns i veïnes poden sol·licitar el fraccionament estalviant temps i evitant desplaçaments innecessaris”, ha assenyalat l'Alcaldessa de Bétera.